VIPPEPUNKTET: Den oransje grafen viser antall biler som passerer tellepunktet ved Lysaker i Oslo i juni med vanlig trafikk. Den blå er tilsvarende måling utført i sommerferiemåneden juli. Da er det sjelden kø i rushtiden. Den røde ringen viser perioden mellom 7 og 8 på vanlige hverdager da køen gjerne er som verst. Foto:STATENS VEGVESEN,

NAF vil ha lavere bompengesats for morgenfugler: Se så få biler som gir køkaos

Kjører 600 færre personer bil til Oslo i morgenrushet vil køen nærmest forsvinne. Nå foreslår NAF å gjøre det billigere for dem som enten kjører før eller etter de verste køene.

Øystein Larsen-Vonstett

Oppdatert 17. august 2015

Artikkelen er over fem år gammel

Statens vegvesen har telt biler på E18 i sommerferien, hvor det sjelden er kø på veien inn mot Oslo, og sammenlignet dette med junitellingene. Deres graf viser at det skiller bare rundt 600 biler mellom kø og ikke kø i perioden mellom 7 og 8 på morgenen.

Det betyr at får vi noen hundre bilister til å velge enten å kjøre på jobb litt tidligere eller senere eller benytte seg av kollektivtransport, så går trafikken greit.

Grafen øverst i saken viser trafikken i et felt.Den faktiske trafikken forbi tellepunktet er dobbelt så stor, da det er to felts-vei ved tellepunktet.

– Våre tellinger ved Lysaker viser at det passerer rundt 3000 biler mellom klokken syv og åtte om morgenen. I sommerukene er dette tallet på rundt 2400. Det vil si at hvis 600 endrer arbeidstid eller reisemåte så sklir trafikken greit, sier Arild Engebretsen i Statens vegvesen til deres eget blad, Vegen og Vi.

Les: 1 av 3 droppet køkaos-truet vei

NAFs informasjonssjef, Inger Elisabeth Sagedal, mener dette kan gjøres ved å gjøre det billigere å passere bompengeringen før rushet starter.

NAF: Mer gulrot, mindre pisk

– Vi har mer tro på gulrot enn pisk. I stedet for å gjøre det dyrere å kjøre i rushtiden kan det forsøkes å sette prisene i bompengene ned utenfor rushtiden, for eksempel tidligere på morgenen. Det handler om å få noen hundre bilister til å velge et annet tidspunkt å kjøre på jobb på så kan vi slippe mye av køståingen. Her er det flere som må spille på lag. Myndighetene må være villige til prisreduksjonen, og arbeidsgivere må legge til rette for fleksitid. sier hun til VG.

Inger Elisabeth Sagedal, Kommunikasjonssjef i NAF. Norges Automobil-Forbund. Foto:Erik Norrud,NAF

Les også: Statens råd for mindre aggresjon mellom bilister og syklister

Kristiansand kommune satt ned takstene i bompengeringen utenom rushtiden mellom 06.30 og 09 og på ettermiddagen mellom 14.30 og 17. De fjernet også alle rabatter i bompengeringen. Resultatet er ifølge kommunen like mye inntekter på bompenger men mindre kø i rushtiden.

Hørt om fantomkøer?: Derfor blir det uforståelige trafikkøer

Ga mindre kø

– Dette reduserte trafikken med 3,4 prosent i rushtiden så det hjalp helt klart. Du har fremdeles noen flaskehalser, men resultatet er mindre kø og bedre flyt, sier rådgiver i Kristiansand kommune, Jan Erik Lindjord.

Han mener den lavere bompengetaksten utenfor rushtiden også har en viktig signaleffekt.

– Det er et tydelig signal om at det er forskjell på når du bruker bilen. Kanskje forskjellige takster også får folk til å vurdere buss, sykle eller dra på jobb til andre tidspunkt, sier Lindjord til VG.

– Tid er en viktig verdi. Noen, som kanskje barnefamilier, har kanskje ikke muligheten til å flytte på reisetiden sin. Hvis de andre, som har en mer fleksibel arbeidsplass, kan endre sine vaner, vil ting gå lettere for alle, sier Sagedal til VG.

Også i Trondheim har de differensierte bompengesatser. Der har også trafikken i rushet gått ned. På nyåret kommer også Bergen med et system der de gjør kjøringen i rushtiden dyrere.

Publisert: 17.08.15 kl. 07:14 Oppdatert: 17.08.15 kl. 08:53

Les også

Mer om Trafikk